Document ID: /roh_data/filtered/fineweb-2-filterrobots_roh.jsonl.gz/45457

Il livel bass da l’aua sin il Rain porta gia uss intginas ristgas. Las navs da vitgira han stuì reducir la chargia, quai di il navigatur da navs sin il Rain, Markus Züger, envers SRF. Actualmain tschiffa la nav da Züger, l'«Aubrig», anc 800 tonnas. Sch'i dess avunda aua pudess el chargiar ca. 50% dapli, pia 1’200 tonnas.
Dapli che Züger chargia sin la nav e pli bass ch’ella giascha en l’aua. Sch'il livel sa reduceschia anc pli fitg, pudess la navigaziun sur al Rain, en spezial a Kaub en Germania, daventar critica. Là è il letg dal flum grippus e po svelt chaschunar donns chars vi da las navs.
Vinavant di Roberto Spranzi da la societad da navigaziun tudestga ch'il livel actual saja cumpergliabel cun il tal da l'onn passà. La consequenza saja stada in livel bass da l'aua en ils mais fanadur ed avust. I na saja dentant betg cler per il mument sche quai capitia era quest onn.
Consequenzas per l' economia
Per l’economia svizra n’è quai dentant betg in grond problem, cunquai che be 7% da la rauba vegn importada via il Rain. Sch’il livel da l'aua restass però per pli ditg bass, pudessan tscherts secturs sco per exempel l’agricultura sentir las consequenzas. Tar l’import da fertilisader e products da petroli saja la cumpart da transport sur la via d’aua pli auta.
En il futur vegn il Rain ad esser pli dependent da la plievgia en l' intschess dal flum.
Indizis positivs per la stad
La prognosa per il livel d’aua lascha actualmain sperar. Las proximas sis emnas possia quel star bass, dentant pli u main stabil.
Or da l'archiv: